ΕΚΘΕΣΗ ΤΗΣ ΕΠΙΤΡΟΠΗΣ ΣΤΟ ΣΥΜΒΟΥΛΙΟ ΚΑΙ ΣΤΟ ΕΥΡΩΠΑΪΚΟ ΚΟΙΝΟΒΟΥΛΙΟ για την εφαρμογη των συμφωνιών μεταξύ των Ευρωπαϊκών Κοινοτήτων και των κυβερνήσεων των Ηνωμένων Πολιτειών της Αμερικής και του Καναδά σχετικά με την εφαρμογή των νομοθεσιών τους περί ανταγωνισμού Από την 1η Ιανουαρίου 2000 έως την 31η Δεκεμβρίου 2000

1. ΗΝΩΜΕΝΕΣ ΠΟΛΙΤΕΙΕΣ

1.1. Εισαγωγή

Στις 23.09.1991 η Επιτροπή συνήψε συμφωνία με την κυβέρνηση των Ηνωμένων Πολιτειών της Αμερικής σχετικά με την εφαρμογή των νομοθεσιών τους περί ανταγωνισμού [1] (στο εξής: "η συμφωνία του 1991"), σκοπός της οποίας είναι η προώθηση της συνεργασίας μεταξύ των αρχών ανταγωνισμού. Με κοινή απόφαση του Συμβουλίου και της Επιτροπής της 10.04.1995 [2] η συμφωνία εγκρίθηκε και κηρύχθηκε εφαρμοστέα.

[1] Συμφωνία μεταξύ της κυβέρνησης των Ηνωμένων Πολιτειών της Αμερικής και της Επιτροπής των Ευρωπαϊκών Κοινοτήτων σχετικά με την εφαρμογή των νομοθεσιών τους περί ανταγωνισμού (ΕΕ L 95, 27.4.1995, σσ. 47 και 50).

[2] Βλ. ΕΕ L 95, 27.4.1995, σσ. 45 και 46.

Στις 04.06.1998 μία ακόμη συμφωνία, η οποία ενισχύει τις διατάξεις περί θετικής αβροφροσύνης της συμφωνίας του 1991, τέθηκε σε ισχύ [3] (στο εξής: «η συμφωνία του 1998»), αφού εγκρίθηκε με κοινή απόφαση του Συμβουλίου και της Επιτροπής της 29.05.1998.

[3] Συμφωνία μεταξύ των Ευρωπαϊκών Κοινοτήτων και της κυβέρνησης των Ηνωμένων Πολιτειών της Αμερικής σχετικά με την εφαρμογή των αρχών της θετικής διεθνούς αβροφροσύνης κατά την εφαρμογή των νομοθεσιών τους περί ανταγωνισμού, ΕΕ L 173, 18.6.1998, σσ. 26 - 31.

Στις 08.10.1996 η Επιτροπή εξέδωσε την πρώτη έκθεση σχετικά με την εφαρμογή της συμφωνίας του 1991 για την περίοδο από 10.04.1995 έως 30.06.1996 [4]. Η δεύτερη έκθεση κάλυψε τους επόμενους μήνες του 1996, δηλαδή το διάστημα από 01.07.1996 έως 31.12.1996 [5]. Η τρίτη έκθεση κάλυψε ολόκληρο το ημερολογιακό έτος 1997 [6], η τέταρτη έκθεση το έτος 1998 [7] και η πέμπτη το έτος 1999 [8]. Η παρούσα έκθεση αφορά το ημερολογιακό έτος από 01.01.2000 έως 31.12.2000. Η παρούσα έκθεση θα πρέπει να αναγνωσθεί σε συνδυασμό με την πρώτη έκθεση, όπου εξηγούνται διεξοδικά τα οφέλη, αλλά και τα όρια της συνεργασίας στον συγκεκριμένο τομέα.

[4] Com(96) 479 τελικό, βλ. XXVIη Έκθεση επί της Πολιτικής Ανταγωνισμού, σσ. 299-311.

[5] Com(97) 346 τελικό, βλ. XXVIη Έκθεση επί της Πολιτικής Ανταγωνισμού, σσ. 312-318.

[6] Com(98) 510 τελικό, βλ. XXVIIη Έκθεση επί της Πολιτικής Ανταγωνισμού, σσ. 317-327.

[7] Com(1999) 439 τελικό, βλ. XXVIIIη Έκθεση επί της Πολιτικής Ανταγωνισμού, σσ. 313-328.

[8] Com(2000) 618 τελικό, βλ. XXIXη Έκθεση επί της Πολιτικής Ανταγωνισμού, σσ. 319-332.

Συνοπτικά, η συμφωνία του 1991 προβλέπει τα εξής:

- κοινοποίηση των υποθέσεων που εξετάζονται από τις αρχές ανταγωνισμού του ενός συμβαλλομένου μέρους, κατά το μέτρο που οι υποθέσεις αυτές αφορούν σημαντικά συμφέροντα του άλλου συμβαλλομένου μέρους (άρθρο II), και ανταλλαγή πληροφοριών επί γενικών θεμάτων σχετικά με την εφαρμογή των κανόνων ανταγωνισμού (άρθρο III).

- συνεργασία και συντονισμός των ενεργειών των αρχών ανταγωνισμού αμφοτέρων των συμβαλλομένων μερών (άρθρο IV).

- διαδικασία «παραδοσιακής αβροφροσύνης» στο πλαίσιο της οποίας κάθε συμβαλλόμενο μέρος αναλαμβάνει την υποχρέωση να συνεκτιμά τα σημαντικά συμφέροντα του άλλου μέρους όταν λαμβάνει μέτρα για την εφαρμογή των κανόνων του στον τομέα του ανταγωνισμού (άρθρο VI).

- διαδικασία «θετικής αβροφροσύνης» στο πλαίσιο της οποίας κάθε συμβαλλόμενο μέρος μπορεί να καλέσει το άλλο συμβαλλόμενο μέρος να λάβει, βάσει της νομοθεσίας του τελευταίου, κατάλληλα μέτρα σχετικά με συμπεριφορά αντίθετη προς τον ανταγωνισμό που εκδηλώνεται στο έδαφός του και θίγει σημαντικά συμφέροντα του αιτούντος συμβαλλόμενου μέρους (άρθρο V).

Επιπλέον, η συμφωνία του 1991 καθιστά σαφές ότι καμία από τις διατάξεις της δεν μπορεί να ερμηνευθεί κατά τρόπο που δεν συμβιβάζεται με την ισχύουσα νομοθεσία της Ευρωπαϊκής Ένωσης και των Ηνωμένων Πολιτειών της Αμερικής (άρθρο IX). Ειδικότερα, οι αρχές ανταγωνισμού εξακολουθούν να δεσμεύονται από τους εσωτερικούς κανόνες τους που αφορούν την προστασία της εμπιστευτικότητας των πληροφοριών που συγκεντρώνονται από αυτές κατά τη διάρκεια των αντίστοιχων ερευνών τους (άρθρο VIII).

Η συμφωνία του 1998 διευκρινίζει τόσο τους μηχανισμούς της συνεργασίας μέσω της θετικής αβροφροσύνης, όσο και τις περιστάσεις στις οποίες μπορεί να αξιοποιηθεί. Ειδικότερα, περιγράφει τις προϋποθέσεις υπό τις οποίες το αιτούν μέρος πρέπει κανονικά να αναστείλει τα δικά του μέτρα εφαρμογής της νομοθεσίας και να παραπέμψει την υπόθεση.

1.2. Συνεργασία ΕΕ/ΗΠΑ επί συγκεκριμένων υποθέσεων κατά τη διάρκεια του 2000

Κατά τη διάρκεια του 2000 εντάθηκε η συνεργασία μεταξύ της Επιτροπής και της Υπηρεσίας Αντιμετώπισης των Συμπράξεων του Υπουργείου Δικαιοσύνης των ΗΠΑ, αφενός, και της Ομοσπονδιακής Επιτροπής Εμπορίου των ΗΠΑ, αφετέρου. Ειδικότερα, αυξήθηκαν οι επαφές μεταξύ των υπαλλήλων της Επιτροπής και των ομολόγων τους στις δύο αμερικανικές υπηρεσίες. Το αντικείμενο των επαφών αυτών κάλυπτε ευρύ φάσμα, από διεξοδικές συζητήσεις επί συγκεκριμένων υποθέσεων μέχρι την προσέγγιση γενικότερων θεμάτων, ορισμένες φορές επί θεωρητικής βάσεως, σχετιζόμενων με την πολιτική ανταγωνισμού. Σε τακτά διαστήματα γίνονται επίσης συνεδριάσεις και επαφές υψηλού επιπέδου. Η συνεργασία εξακολουθεί να αποφέρει σημαντικά αμοιβαία οφέλη, όσον αφορά την ανάπτυξη των μέτρων εφαρμογής της νομοθεσίας των δύο πλευρών, την αποφυγή ανώφελων συγκρούσεων ή αντιφάσεων μεταξύ των εν λόγω μέτρων εφαρμογής, καθώς και όσον αφορά την καλύτερη αμοιβαία κατανόηση των καθεστώτων που δημιουργούν οι δύο πολιτικές ανταγωνισμού.

1.2.1. Υποθέσεις συγκεντρώσεων

Κατά τη διάρκεια του 2000 οι σχεδιαζόμενες πράξεις που διερευνήθηκαν ταυτόχρονα στις δύο πλευρές του Ατλαντικού ήταν πολυάριθμες και περισσότερες από κάθε άλλη φορά. Όσον αφορά την έρευνα επί των σχεδιαζόμενων αυτών συγκεντρώσεων, οι επαφές του προσωπικού της Task Force Συγκεντρώσεων της ΓΔ Ανταγωνισμού με το προσωπικό του Υπουργείου Δικαιοσύνης και της Ομοσπονδιακής Επιτροπής Εμπορίου των ΗΠΑ είναι σχεδόν καθημερινές. Ασφαλώς, η συνεργασία είναι αποτελεσματικότερη όταν τα μέρη της συγκέντρωσης επιτρέπουν στις αρχές της ΕΕ και των ΗΠΑ να ανταλλάσσουν τις πληροφορίες που τους έχουν υποβάλει, παραιτούμενα από το δικαίωμα της εμπιστευτικότητας, και τούτο συμβαίνει συχνά πλέον.

Η διατλαντική συνεργασία κατά τη διάρκεια του 2000 ήταν ιδιαίτερα έντονη σχετικά με τις μεγάλες υποθέσεις συγκέντρωσης στους τομείς της «νέας οικονομίας» και των πολυμέσων, μεταξύ των οποίων αξίζει να σημειωθούν οι συγκεντρώσεις AOL/Time Warner, Time Warner/EMI και MCI WorldCom/Sprint. Κατόπιν της παραίτησης των μερών από το δικαίωμα εμπιστευτικότητας, η ουσιαστική εκτίμηση των υποθέσεων διενεργήθηκε εν πολλοίς σε στενή συνεργασία μεταξύ των υπηρεσιών. Εκπρόσωποι του Υπουργείου Δικαιοσύνης των ΗΠΑ (στην υπόθεση MCI WorldCom/Sprint) και της Ομοσπονδιακής Επιτροπής Εμπορίου (στις υποθέσεις AOL/Time Warner, Time Warner/EMI) παρέστησαν στις ακροάσεις των μερών των σχεδιαζόμενων συγκεντρώσεων, ενώ υπήρξε επίσης τακτική επικοινωνία μέσω τηλεφώνου και ηλεκτρονικού ταχυδρομείου, ανταλλαγές εγγράφων και άλλες επαφές μεταξύ των στελεχών των δύο κλιμακίων.

Στις υποθέσεις AOL/Time Warner και Time Warner/EMI, οι συζητήσεις μεταξύ των υπαλλήλων των δύο πλευρών εστιάστηκαν κυρίως στην εκτίμηση των πιθανών συνεπειών των σχεδιαζόμενων πράξεων στον ανταγωνισμό στην αγορά μουσικής (π.χ. ηχογράφηση μουσικής, έκδοση μουσικής και on-line διανομή μέσω του Internet). Εν τέλει, κατόπιν των αντιρρήσεων της Επιτροπής για τη σχεδιαζόμενη πράξη, η συμφωνία Time Warner/EMI ανεστάλη και τα μέρη απέσυραν την κοινοποίηση. Η Επιτροπή χορήγησε την έγκρισή της στη συγκέντρωση AOL/Time Warner, υπό τον όρο ότι ο γερμανικός όμιλος μέσων ενημέρωσης Bertelsmann θα αποχωρούσε από τις κοινές επιχειρήσεις με την AOL.

Στην υπόθεση MCI WorldCom/Sprint, η Επιτροπή γρήγορα κατέληξε στο συμπέρασμα ότι η σχεδιαζόμενη συγκέντρωση μεταξύ των δύο αμερικανικών εταιρειών τηλεπικοινωνιών θα είχε παγκόσμιες συνέπειες. Το Internet έχει παγκόσμιο χαρακτήρα. οι φορείς παροχής πρόσβασης στο Internet και οι φορείς παροχείς υπηρεσιών Internet, οι φορείς παροχής περιεχομένου Internet, οι τελικοί πελάτες, όλοι ζητούν παγκόσμια συνδετικότητα στο παγκόσμιο δίκτυο. Η Επιτροπή είχε διαπιστώσει ήδη από το 1998, στο πλαίσιο της έρευνας σχετικά με τη συγκέντρωση μεταξύ της WorldCom και της MCI, ότι υπάρχει μια παγκόσμια αγορά για την επιπέδου 1 (παγκόσμια) συνδετικότητα στο Internet και ότι η συγκέντρωση μεταξύ των ανωτέρω δύο αμερικανικών εταιρειών θα επηρέαζε όχι μόνο τους αμερικανούς καταναλωτές, αλλά επίσης, μεταξύ άλλων, τους καταναλωτές της Ευρωπαϊκής Ένωσης. Στην υπόθεση MCI WorldCom/Sprint, η Επιτροπή διαπίστωσε και πάλι ότι μία από τις σχετικές αγορές ήταν η αγορά επιπέδου 1 συνδετικότητας στο Internet. Η συγκέντρωση MCI WorldCom/Sprint ήταν η πρώτη και μέχρι σήμερα η μοναδική σχεδιαζόμενη συγκέντρωση με τη συμμετοχή αμερικανικής εταιρείας που απαγορεύθηκε από την Επιτροπή.

Η Επιτροπή συνεργάστηκε επίσης στενά με την Ομοσπονδιακή Επιτροπή Εμπορίου σχετικά με τη συγχώνευση Boeing/Hughes. Εν τέλει, η Επιτροπή ενέκρινε τη συγκέντρωση, κατόπιν εμπεριστατωμένης έρευνας και αφού τα μέρη προσφέρθηκαν να αναλάβουν δεσμεύσεις που εξάλειψαν τις αρχικές ανησυχίες της για το ενδεχόμενο να οδηγήσει η πράξη σε δημιουργία ή ενίσχυση δεσπόζουσας θέσης στις αγορές δορυφόρων γεωσύγχρονης τροχιάς και υπηρεσιών εκτόξευσης.

Η Επιτροπή συνεργάστηκε στενά με την Ομοσπονδιακή Επιτροπή Εμπορίου κατά την εξέταση της συγκέντρωσης AstraZeneca/Novartis, με αποτέλεσμα μάλιστα να βρεθεί μια κοινή λύση στα προβλήματα που εντοπίστηκαν στις αγορές μυκητοκτόνων για τα δημητριακά και ζιζανιοκτόνων για το καλαμπόκι. Η συνεργασία αποδείχθηκε ιδιαίτερα χρήσιμη και για τις δύο αρχές, διότι προσφέρθηκε η ίδια δέσμευση προκειμένου να επιλυθούν τα προβλήματα ανταγωνισμού σε διαφορετικές περιφερειακές αγορές. Στη συγκεκριμένη περίπτωση εκποιήσεων σε παγκόσμιο επίπεδο των δραστηριοτήτων της Novartis στον τομέα της στροβιλουρίνης και της AstraZenaca στον τομέα των προϊόντων acetochlor, η συνεργασία μεταξύ των αρχών ήταν αναγκαία για να διασφαλιστεί ότι οι δεσμεύσεις που έγιναν εν τέλει δεκτές δεν θα έρχονταν σε αντίθεση μεταξύ τους και ότι ο αγοραστής θα ήταν αποδεκτός και από τις δύο αρχές. Μάλιστα, επειδή η Ομοσπονδιακή Επιτροπή Εμπορίου απαίτησε να υπάρχει ένας "αρχικός αγοραστής" για τις δύο ανωτέρω δραστηριότητες προτού εγκριθεί η πράξη, τα μέρη είχαν ήδη αρχίσει να υλοποιούν τη δέσμευσή τους ότι θα αναζητήσουν αγοραστή, προτού αυτή γίνει αποδεκτή από την Επιτροπή.

Στη συγκέντρωση Alcoa/Reynolds, τα υπεύθυνα για την υπόθεση κλιμάκια της Επιτροπής και του Υπουργείου Δικαιοσύνης των ΗΠΑ συνεργάστηκαν στενά. μάλιστα, η Επιτροπή συνεργάστηκε επίσης με τις αρχές ανταγωνισμού του Καναδά και της Αυστραλίας. Εκπρόσωποι των αρχών των ΗΠΑ και του Καναδά συμμετείχαν στην ακρόαση των μερών της συγκέντρωσης. Εν τέλει η Επιτροπή ενέκρινε τη συγκέντρωση υπό τον όρο ότι θα πραγματοποιούνταν σημαντικές εκποιήσεις.

1.2.2. Υποθέσεις που δεν αφορούν συγκεντρώσεις

Κατά τη διάρκεια του έτους, σημειώθηκαν περισσότερες επαφές μεταξύ της Επιτροπής και των υπηρεσιών αντιμετώπισης των συμπράξεων των ΗΠΑ στο πλαίσιο υποθέσεων που δεν αφορούν συγκεντρώσεις. Για παράδειγμα, σχετικά με την αγορά των λεγόμενων συναλλαγών B2B με την επωνυμία "Covisint" (σύστημα ανταλλαγής προϊόντων μεταξύ κατασκευαστών, το οποίο δημιουργήθηκε από έξι μεγάλους κατασκευαστές ανταλλακτικών αυτοκινήτων), η Επιτροπή προέβη σε αρκετές άτυπες ανταλλαγές απόψεων με το κλιμάκιο της Ομοσπονδιακής Επιτροπής Εμπορίου που ερευνούσε την ίδια υπόθεση.

Όσον αφορά τις έρευνες στον τομέα των συμπράξεων, οι επαφές μεταξύ των υπηρεσιών των δύο πλευρών είναι λιγότερο συχνές. Τούτο οφείλεται στο γεγονός ότι, βάσει των υφιστάμενων όρων της συνεργασίας, δεν υπάρχει δυνατότητα ανταλλαγής εμπιστευτικών πληροφοριών χωρίς τη ρητή συναίνεση της πηγής των πληροφοριών που έχουν στη διάθεσή τους οι υπηρεσίες. Πέραν τούτου, η συνεργασία μεταξύ της ΕΕ και των ΗΠΑ σε υποθέσεις συμπράξεων βελτιώθηκε θεαματικά το χρόνο που πέρασε. μάλιστα, οι επαφές μεταξύ των αρμόδιων διοικητικών μονάδων της Επιτροπής και του Υπουργείου Δικαιοσύνης των ΗΠΑ έχουν γίνει κοινός τόπος.

1.3. Διοικητικές ρυθμίσεις για την παρουσία σε ακροάσεις/συνεδριάσεις

Την 31η Μαρτίου 1999 η Επιτροπή εξέδωσε κείμενο που θεσπίζει διοικητικές ρυθμίσεις μεταξύ των αρχών ανταγωνισμού των Ευρωπαϊκών Κοινοτήτων και την Ηνωμένων Πολιτειών σχετικά με την αμοιβαία παρουσία σε ορισμένα στάδια της διαδικασίας επί μεμονωμένων υποθέσεων που συνεπάγονται την εφαρμογή των κανόνων ανταγωνισμού των δύο πλευρών [9]. Οι ρυθμίσεις αυτές θεσπίστηκαν στο πλαίσιο των συμφωνιών μεταξύ των Ευρωπαϊκών Κοινοτήτων και της κυβέρνησης των Ηνωμένων Πολιτειών σχετικά με την εφαρμογή των κανόνων τους στον τομέα του ανταγωνισμού, ειδικότερα δε στο πλαίσιο των διατάξεων σχετικά με το συντονισμό των μέτρων εφαρμογής του νόμου.

[9] Δελτίο ΕΕ 3-1999, Ανταγωνισμός (18/43).Έκθεση 1999 COM(2000) 618 τελικό, σ. 5.

Τον Δεκέμβριο του 1999 έγινε για πρώτη φορά χρήση των νέων διοικητικών ρυθμίσεων, όταν εκπρόσωποι της Ομοσπονδιακής Επιτροπής Εμπορίου των ΗΠΑ παρακολούθησαν την ακρόαση της Επιτροπής στην υπόθεση συγκέντρωσης BOC/Air Liquide. Το 2000 εκπρόσωποι τόσο του Υπουργείου Δικαιοσύνης, όσο και της Ομοσπονδιακής Επιτροπής Εμπορίου των ΗΠΑ παρέστησαν σε αρκετές ακροάσεις (TimeWarner/EMI, AOL/TimeWarner, WorldCom MCI/Sprint, Alcoa/Reynolds), ενώ ένας υπάλληλος της Επιτροπής παρέστη για πρώτη φορά σε "pitch meeting" (ακρόαση) μεταξύ του Υπουργείου Δικαιοσύνης των ΗΠΑ και των μερών συγκέντρωσης κατά τη διάρκεια του έτους (WorldCom MCI/Sprint).

1.4. Ομάδα Εργασίας ΕΕ/ΗΠΑ για τις συγκεντρώσεις

Κατόπιν της ετήσιας διμερούς συνεδρίασης μεταξύ της Επιτροπής (ΓΔ Ανταγωνισμού), της Ομοσπονδιακής Επιτροπής Εμπορίου και του Υπουργείου Δικαιοσύνης των ΗΠΑ, η οποία έγινε στις Βρυξέλλες στις 5 Οκτωβρίου 1999, αποφασίστηκε η συγκρότηση μιας νέας Ομάδας Εργασίας της ΕΕ και των ΗΠΑ με σκοπό την ενίσχυση της διατλαντικής συνεργασίας στον τομέα της αντιμετώπισης των συμπράξεων.

Διατυπώθηκε η εκτίμηση ότι η συνεργασία ΕΕ/ΗΠΑ στον τομέα των συγκεντρώσεων ήταν μεν πολύ επιτυχημένη, υπήρχαν όμως περιθώρια βελτίωσης, ιδίως λαμβάνοντας υπόψη το παρατηρούμενο κύμα συγκεντρώσεων και την αλματώδη αύξηση των διασυνοριακών πράξεων μεγάλης κλίμακας. Σε μεταγενέστερο στάδιο ενδέχεται να ανατεθεί στην Ομάδα Εργασίας η μελέτη και άλλων θεμάτων κοινού ενδιαφέροντος στον τομέα του ανταγωνισμού.

Μέχρι σήμερα, η ομάδα εργασίας έχει εστιάσει τις ενέργειές της στο πρώτο θέμα (διορθωτικά μέτρα). Κατά τη διάρκεια του τελευταίου έτους (2000), έγιναν εκτενείς τριμερείς συζητήσεις (Επιτροπή/Υπουργείο Δικαιοσύνης/Ομοσπονδιακή Επιτροπή Εμπορίου ΗΠΑ), συμπεριλαμβανομένης μιας συνεδρίασης και αρκετών τηλεφωνικών διασκέψεων ή βιντεοδιασκέψεων. Οι συνομιλίες ήταν επωφελείς και για τις τρεις αρχές, και συνέβαλαν ιδιαίτερα στην εκπόνηση της πρόσφατης ανακοίνωσης της Επιτροπής σχετικά με τις δεσμεύσεις στο πλαίσιο υποθέσεων συγκέντρωσης [10]).

[10] Ανακοίνωση της Επιτροπής σχετικά με διορθωτικά μέτρα που γίνονται αποδεκτά στο πλαίσιο του κανονισμού (ΕΟΚ) αριθ. 4064/89 του Συμβουλίου και του κανονισμού (ΕΚ) αριθ. 447/98 της Επιτροπής, ΕΕ C 68 της 2.3.2001, σσ. 3 - 11.

1.5. Θετική διεθνής αβροφροσύνη

Η πρώτη φορά (και μοναδική μέχρι σήμερα) που έγινε επίκληση των διατάξεων περί θετικής αβροφροσύνης του άρθρου V της συμφωνίας του 1991 [11] ήταν το 1997 εκ μέρους του Υπουργείου Δικαιοσύνης των ΗΠΑ. Το Υπουργείο Δικαιοσύνης είχε ζητήσει από την Επιτροπή να διενεργήσει έρευνα βάσει των κοινοτικών κανόνων ανταγωνισμού σχετικά με πιθανό περιορισμό του ανταγωνισμού από τέσσερις ευρωπαϊκές αεροπορικές εταιρείες (Air France, SAS, Lufthansa και Iberia), οι οποίες κατέχουν ή είναι συνδεδεμένες με το Amadeus, ηλεκτρονικό σύστημα κράτησης θέσεων (CRS) στην Ευρώπη. Ένα ανάλογο σύστημα, το Sabre, που ανήκε τότε στην American Airlines, είχε υποβάλει καταγγελία στο Υπουργείο Δικαιοσύνης των ΗΠΑ ισχυριζόμενο ότι οι ανωτέρω εταιρείες εφαρμόζουν πρακτικές αποκλεισμού των ανταγωνιστών τους από την αγορά. Κατόπιν του αιτήματος του Υπουργείου Δικαιοσύνης, η Επιτροπή κίνησε έρευνα και, το 1999, εξέδωσε κοινοποίηση αιτιάσεων κατά της Air France, βάσει μικρού μέρους των αρχικών καταγγελιών. Η έρευνα ολοκληρώθηκε επιτυχώς τον Ιούλιο του 2000 [12], αφού η Air France συμφώνησε να υιοθετήσει έναν κώδικα καλής συμπεριφοράς, παρέχοντας στο σύστημα SABRE ισοδύναμους όρους με αυτούς που παρέχει στο σύστημα Amadeus, του οποίου είναι συνιδιοκτήτρια, καθώς και στα άλλα συστήματα ηλεκτρονικής κράτησης θέσεων. Το σύστημα Sabre είχε επίσης προηγουμένως συνάψει παρόμοιες συμφωνίες με τη SAS και τη Lufthansa.

[11] Το αίτημα υπεβλήθη πριν από τη σύναψη της Συμφωνίας περί Θετικής Αβροφροσύνης ΕΕ/ΗΠΑ, το 1998.

[12] Βλ. ανακοίνωση τύπου της Επιτροπής IP/00/835, 25.7.2000

Αυτού του είδους η καινοτόμος συνεργασία προαναγγέλλει τη δυνατότητα ορθολογικού καταμερισμού του φόρτου εργασίας μεταξύ υπηρεσιών από διαφορετικά μέρη του κόσμου. Η θετική αβροφροσύνη, ιδιαίτερα, επιτρέπει την αντιμετώπιση ενός πιθανού προβλήματος ανταγωνισμού από την υπηρεσία που βρίσκεται στην καταλληλότερη θέση να το πράξει, κυρίως σε ό,τι αφορά τη συγκέντρωση στοιχείων ή την ενδεχόμενη επιβολή κυρώσεων.

1.6. Επαφές υψηλού επιπέδου

Κατά τη διάρκεια του 2000 έγιναν πολυάριθμες διμερείς επαφές υψηλού επιπέδου μεταξύ της Επιτροπής και των αρμόδιων αρχών των ΗΠΑ: ο Επίτροπος Monti πραγματοποίησε μια πρώτη και εκτεταμένη επίσημη επίσκεψη στην Ουάσιγκτον ως Επίτροπος Ανταγωνισμού τον Ιούνιο και με την ευκαιρία αυτή συναντήθηκε, μεταξύ άλλων, με στελέχη της Διοίκησης σε καίριες θέσεις και μέλη του Κογκρέσου. η ετήσια διμερής συνεδρίαση μεταξύ της Επιτροπής, του Υπουργείου Δικαιοσύνης και της Ομοσπονδιακής Επιτροπής Εμπορίου των ΗΠΑ πραγματοποιήθηκε στην Ουάσιγκτον τον Ιούλιο. κατά τη διάρκεια του έτους πραγματοποιήθηκαν επίσης συνεδριάσεις μεταξύ της Επιτροπής και του αμερικανικού Υπουργείου Μεταφορών, της αμερικανικής Ομοσπονδιακής Επιτροπής Επικοινωνιών και της αμερικανικής Ομοσπονδιακής Επιτροπής Ναυτιλίας (όλες αυτές οι αρχές των ΗΠΑ έχουν ορισμένες αρμοδιότητες διαχείρισης θεμάτων πολιτικής ανταγωνισμού στους αντίστοιχους τομείς).

1.7. Στατιστικά στοιχεία

α) Αριθμός υποθέσεων που κοινοποιήθηκαν από την Επιτροπή και από τις αρχές των ΗΠΑ

Κατά το χρονικό διάστημα από 1ης Ιανουαρίου 2000 μέχρι 31ης Δεκεμβρίου 2000 η Επιτροπή προέβη συνολικά σε 104 κοινοποιήσεις. Οι υποθέσεις διακρίνονται σε εκείνες που αφορούν συγκεντρώσεις και σε όσες δεν αφορούν συγκεντρώσεις και παρατίθενται στο Παράρτημα 1.

Κατά το ίδιο χρονικό διάστημα η Επιτροπή έλαβε συνολικά 58 κοινοποιήσεις από τις αρχές των ΗΠΑ. Οι 32 εξ αυτών προέρχονταν από το Υπουργείο Δικαιοσύνης (DoJ) και οι 26 από την Ομοσπονδιακή Επιτροπή Εμπορίου (FTC). Οι υποθέσεις αυτές παρατίθενται στο Παράρτημα 2 και είναι ομοίως ταξινομημένες σε εκείνες που αφορούν συγκεντρώσεις και σε όσες δεν αφορούν συγκεντρώσεις.

Οι υποθέσεις που αφορούν συγκεντρώσεις αποτελούν την πλειονότητα του συνόλου των κοινοποιήσεων και προς τις δύο κατευθύνσεις. Η Επιτροπή προέβη σε 85 κοινοποιήσεις συγκεντρώσεων και οι αρχές των ΗΠΑ σε 49.

Τα στοιχεία που παρατίθενται αφορούν τον αριθμό των υποθέσεων για τις οποίες υπήρξαν μία ή περισσότερες κοινοποιήσεις και όχι τον συνολικό αριθμό των επί μέρους κοινοποιήσεων. Σύμφωνα με το άρθρο ΙΙ της συμφωνίας, κοινοποιήσεις πραγματοποιούνται σε διάφορα στάδια της διαδικασίας, πράγμα το οποίο σημαίνει ότι για την ίδια υπόθεση ενδέχεται να πραγματοποιηθούν περισσότερες κοινοποιήσεις.

Στον Πίνακα 1 αναφέρεται ο αριθμός των υποθέσεων που κοινοποιήθηκαν βάσει της συμφωνίας ΕΚ/ΗΠΑ του 1991 κατά την περίοδο από 1ης Ιανουαρίου 2000 μέχρι 31ης Δεκεμβρίου 2000. Στον Πίνακα 2 αναφέρεται ο αριθμός των υποθέσεων που κοινοποιήθηκαν από τις 23 Σεπτεμβρίου 1991.

Πίνακας 1

ΚΟΙΝΟΠΟΙΗΣΕΙΣ ΥΠΟΘΕΣΕΩΝ

>ΘΕΣΗ ΠIΝΑΚΑ>

Πίνακας 2

ΚΟΙΝΟΠΟΙΗΣΕΙΣ ΥΠΟΘΕΣΕΩΝ

>ΘΕΣΗ ΠIΝΑΚΑ>

β) Κοινοποιήσεις της Επιτροπής προς τα κράτη μέλη

Το κείμενο της ερμηνευτικής επιστολής των Ευρωπαϊκών Κοινοτήτων προς τις ΗΠΑ, αλλά και η δήλωση περί διαφάνειας που υπέβαλε η Επιτροπή στο Συμβούλιο στις 10 Απριλίου 1995, προβλέπουν ότι η Επιτροπή, αφού ειδοποιήσει τις αρχές ανταγωνισμού των ΗΠΑ, ενημερώνει το κράτος μέλος ή τα κράτη μέλη των οποίων τα συμφέροντα θίγονται, σχετικά με τις κοινοποιήσεις που της διαβιβάζουν οι αρχές ανταγωνισμού των ΗΠΑ. Ειδικότερα, όταν ληφθεί μια κοινοποίηση που προέρχεται από τις αρχές των ΗΠΑ, διαβιβάζεται πάραυτα στις αρμόδιες διοικητικές μονάδες της ΓΔ Ανταγωνισμού, ενώ ταυτόχρονα αποστέλλονται αντίγραφά της στα κράτη μέλη των οποίων ενδεχομένως θίγονται συμφέροντα. Επίσης, ταυτόχρονα με τις κοινοποιήσεις στις οποίες προβαίνει η ΓΔ Ανταγωνισμού προς τις αρχές των ΗΠΑ, αποστέλλονται αντίγραφα στο κράτος μέλος ή τα κράτη μέλη των οποίων θίγονται τα συμφέροντα.

Στις περισσότερες περιπτώσεις οι αρχές των ΗΠΑ ενημερώνουν ευθέως και τα κράτη μέλη, δυνάμει της σύστασης του ΟΟΣΑ [13]. Κατά το υπό εξέταση χρονικό διάστημα κοινοποιήθηκαν 45 υποθέσεις στο Ηνωμένο Βασίλειο, 30 στη Γερμανία, 19 στη Γαλλία, από 12 στις Κάτω Χώρες και στη Σουηδία, 6 στην Ισπανία, από 4 στο Βέλγιο, στη Φινλανδία και στην Ιταλία, 3 στην Ιρλανδία και από 2 στη Δανία, στην Αυστρία και στο Λουξεμβούργο.

[13] Αναθεωρημένη σύσταση του Συμβουλίου του ΟΟΣΑ σχετικά με τη συνεργασία μεταξύ των χωρών μελών όσον αφορά τις αντιανταγωνιστικές πρακτικές που επηρεάζουν το διεθνές εμπόριο, η οποία εγκρίθηκε στις 27/28 Ιουλίου 1995.

1.8. Συμπεράσματα

Το 2000 η συνεργασία μεταξύ της ΕΕ και των ΗΠΑ σε θέματα ανταγωνισμού έγινε ακόμη εντονότερη. Όσον αφορά ειδικότερα την αντιμετώπιση υποθέσεων διασυνοριακών συγκεντρώσεων, η συνεργασία υπήρξε πολύ στενή και γόνιμη. Διευκόλυνε την ανάπτυξη της σύγκλισης των απόψεων της ΕΕ και των ΗΠΑ σχετικά με την εξέταση των πιθανών δυσμενών συνεπειών των ανωτέρω πράξεων στον ανταγωνισμό. Οι αρχές στις δύο πλευρές του Ατλαντικού τείνουν επίσης να διαμορφώσουν συγκλίνουσες απόψεις όσον αφορά τον καθορισμό και την εφαρμογή διορθωτικών μέτρων, καθώς και την παρακολούθηση της συμμόρφωσης με τα διορθωτικά μέτρα μετά την υλοποίηση της συγκέντρωσης.

Κατά τη διάρκεια του έτους, οι αρχές της ΕΕ και των ΗΠΑ ανέπτυξαν τις επαφές τους όσον αφορά την έρευνα θεμάτων ανταγωνισμού που δεν αφορούν συγκεντρώσεις, καθώς και την αντιμετώπιση συμπράξεων με παγκόσμιες διαστάσεις Η Επιτροπή, το Υπουργείο Δικαιοσύνης και η Ομοσπονδιακή Επιτροπή Εμπορίου των ΗΠΑ διατηρούν συνεχή διάλογο επί της γενικής πολιτικής ανταγωνισμού και επί θεμάτων εφαρμογής της νομοθεσίας με αμοιβαίο ενδιαφέρον.

2. ΚΑΝΑΔΑΣ

2.1. Εισαγωγή

Στόχος της συμφωνίας μεταξύ της ΕΕ και του Καναδά στον τομέα του ανταγωνισμού είναι η προώθηση της συνεργασίας μεταξύ των Ευρωπαϊκών Κοινοτήτων και του Καναδά σχετικά με την εφαρμογή των κανόνων ανταγωνισμού των δύο πλευρών. Η συμφωνία υπεγράφη στη Διάσκεψη Κορυφής ΕΕ/Καναδά στη Βόννη στις 17 Ιουνίου 1999 και τέθηκε σε ισχύ με την υπογραφή της.

Κατ'ουσίαν, η συμφωνία προβλέπει τα εξής: (i) αμοιβαία κοινοποίηση των υποθέσεων που εξετάζονται από τις αρχές ανταγωνισμού του ενός συμβαλλομένου μέρους, όταν οι υποθέσεις αυτές αφορούν σημαντικά συμφέροντα του άλλου συμβαλλομένου μέρους. (ii) δυνατότητα συντονισμού των μέτρων εφαρμογής της νομοθεσίας των δύο αρχών, καθώς και αμοιβαίας συνδρομής. (iii) δυνατότητα κάθε συμβαλλόμενου μέρους να καλέσει το άλλο μέρος να λάβει μέτρα εφαρμογής της νομοθεσίας (θετική αβροφροσύνη), και υποχρέωση κάθε συμβαλλόμενου μέρους να συνεκτιμά τα σημαντικά συμφέροντα του άλλου μέρους όταν λαμβάνει μέτρα για την εφαρμογή της νομοθεσίας (παραδοσιακή αβροφροσύνη). και (iv) ανταλλαγή πληροφοριών μεταξύ των μερών, χωρίς ωστόσο να θίγονται οι υποχρεώσεις τήρησης της εμπιστευτικότητας αυτών των πληροφοριών εκ μέρους των μερών. Ουσιαστικά, η συμφωνία έχει πολλές ομοιότητες με τη συμφωνία του 1991 μεταξύ της ΕΕ και των ΗΠΑ.

2.2. Κοινοποιήσεις

α) Αριθμός υποθέσεων που κοινοποιήθηκαν από την Επιτροπή και τις καναδικές αρχές

Η Επιτροπή προέβη σε τέσσερις κοινοποιήσεις υποθέσεων κατά την περίοδο από την 17η Ιουνίου 1999 έως την 31η Δεκεμβρίου 1999 και σε εννέα κοινοποιήσεις κατά τη διάρκεια του 2000. Η Επιτροπή έλαβε κοινοποιήσεις από την Καναδική Υπηρεσία Ανταγωνισμού για τρεις υποθέσεις το 1999 και για δέκα υποθέσεις το 2000.

Όσον αφορά τις παρατηρούμενες τάσεις, οι κοινοποιήσεις της Επιτροπής που αφορούν υποθέσεις συγκεντρώσεων αυξάνονται ταχύτερα από τις άλλες υποθέσεις ανταγωνισμού που δεν αφορούν συγκεντρώσεις. Τούτο αντικατοπτρίζει τη διαδικασία που προβλέπεται στον κανονισμό περί συγκεντρώσεων, βάσει της οποίας, κατόπιν της λήψης μιας κοινοποίησης, η Επιτροπή δημοσιεύει ανακοίνωση στην Επίσημη Εφημερίδα γνωστοποιώντας το γεγονός ότι υπεβλήθη κοινοποίηση. Η συνεργασία αφορούσε κυρίως τους ακόλουθους τομείς: αεροπορικές εταιρείες, αλουμίνιο, ολοκληρωμένα ηλεκτρονικά συστήματα, τηλεπικοινωνιακά δίκτυα, καλωδιακή τηλεόραση και περιεχόμενο αυτής, μεταφορές.

Πολλές από τις υποθέσεις που κοινοποιήθηκαν κατά την υπό εξέταση περίοδο δεν έχουν ολοκληρωθεί ακόμη, ιδιαίτερα τα θέματα που υπάγονται στα άρθρα 81 και 82 της συνθήκης ΕΚ και, ως εκ τούτου, δεν είναι δυνατό να αναπτυχθούν λεπτομερώς ή ακόμη και να κατονομαστούν οι εμπλεκόμενοι, εκτός εάν η υπόθεση έχει ήδη αποτελέσει αντικείμενο δήλωσης ή ανακοίνωσης της Επιτροπής.

Από την άλλη πλευρά, οι υποθέσεις συγκεντρώσεων που κοινοποιήθηκαν και αποτέλεσαν αντικείμενο συνεργασίας στο πλαίσιο της συμφωνίας, κατά το πλείστον έχουν πλέον ολοκληρωθεί, λόγω των αυστηρών προθεσμιών που τηρούνται βάσει του κανονισμού περί συγκεντρώσεων [14] και έτσι οι υποθέσεις αυτές μπορούν να αναπτυχθούν στην παρούσα έκθεση.

[14] Κανονισμός (ΕΟΚ) αριθ. 4064/89 του Συμβουλίου, της 21ης Δεκεμβρίου 1989, για τον έλεγχο των συγκεντρώσεων μεταξύ επιχειρήσεων, ΕΕ L 395, 30.12.1989, σ. 1.όπως διορθώθηκε στην ΕΕ L 257, 21.9.1990, σ. 13 και όπως τροποποιήθηκε από τον κανονισμό (ΕΚ) αριθ. 1310/97 της 30ής Ιουνίου 1997.

Επιπλέον, λόγω της εμπιστευτικότητας που τηρείται στο πλαίσιο των καναδικών διαδικασιών και της υποχρέωσης τήρησης της εμπιστευτικότητας που υπέχουν οι Ευρωπαϊκές Κοινότητες δυνάμει του άρθρου Χ της συμφωνίας, αναγκαστικά είναι περιορισμένες οι αναφορές σε συγκεκριμένες υποθέσεις που εκκρεμούν ενώπιον των καναδικών αρχών ή καλύπτονται για άλλους λόγους από την υποχρέωση εμπιστευτικότητας, ακόμη και όταν από την πλευρά της Επιτροπής η έρευνα έχει ολοκληρωθεί και οι υποθέσεις έχουν περατωθεί.

β) Κοινοποιήσεις της Επιτροπής προς τα κράτη μέλη και τις τρίτες χώρες

Όλες οι κοινοποιήσεις που λαμβάνονται από την Καναδική Υπηρεσία Ανταγωνισμού διαβιβάζονται στις αρμόδιες μονάδες της ΓΔ Ανταγωνισμού, ενώ ταυτόχρονα αποστέλλονται αντίγραφά τους στο κράτος μέλος ή στα κράτη μέλη των οποίων ενδεχομένως θίγονται συμφέροντα. Ομοίως, ταυτόχρονα με τις κοινοποιήσεις στις οποίες προβαίνει η ΓΔ Ανταγωνισμού προς την Καναδική Υπηρεσία Ανταγωνισμού, αποστέλλονται αντίγραφα στο κράτος μέλος ή τα κράτη μέλη των οποίων θίγονται τα συμφέροντα. Κατά την υπό εξέταση περίοδο 6 υποθέσεις κοινοποιήθηκαν στη Γερμανία, 5 στη Γαλλία, από 2 στο Ηνωμένο Βασίλειο και στη Δανία και από μία στις Κάτω Χώρες και στο Βέλγιο.

2.3. Συνεργασία

Η εμπειρία της Επιτροπής από τη συνεργασία της με τις ομόλογες καναδικές υπηρεσίες ήταν πολύ θετική. Η φύση της συνεργασίας εξαρτάται από τις επί μέρους υποθέσεις και μπορεί να λάβει τη μορφή απλών ερωτήσεων σχετικά με το χρόνο των διαδικασιών ή και να φθάσει μέχρι το συντονισμό των σχεδιαζόμενων διορθωτικών μέτρων σε μια υπόθεση.

Η καθημερινή συνεργασία μεταξύ της ΓΔ Ανταγωνισμού και της Καναδικής Υπηρεσίας Ανταγωνισμού είναι μάλλον ομαλή. Εκτυλίσσεται κατά τρόπο παρόμοιο με τη συνεργασία βάσει της συμφωνίας συνεργασίας ΕΚ-ΗΠΑ, αλλά σε μικρότερη κλίμακα. Γίνονται συχνές επαφές σχετικά με έρευνες σε υποθέσεις συγκεντρώσεων, ενώ η καναδική πλευρά έχει συμμετάσχει σε ορισμένες ακροάσεις. Το ίδιο θα επαναληφθεί από κοινοτικής πλευράς, όταν η Ευρωπαϊκή Επιτροπή θα έχει ζωτικούς λόγους να παρακολουθήσει διαδικασίες στον Καναδά. Αξίζει να σημειωθεί ότι έγιναν τριμερείς τηλεδιασκέψεις/συνεδριάσεις (Ευρωπαϊκή Επιτροπή/ΗΠΑ/Καναδάς) σχετικά με την υπόθεση Dow Chemical/Union Carbide και τη συγκέντρωση Alcoa/Reynolds.

2.4. Ορισμένες υποθέσεις

Η πρώτη κοινοποίηση του Καναδά εντός του 2000 αφορούσε τη σχεδιαζόμενη εξαγορά της Union Carbide Corporation από την Dow Chemical, η οποία εξεταζόταν ήδη σε συνεργασία με τις αρχές των ΗΠΑ. Όλες οι άλλες κοινοποιήσεις που ελήφθησαν εντός του 2000 αφορούσαν έρευνες υποθέσεων συμπράξεων.

Από κοινοτικής πλευράς, ιδιαίτερη σημασία έχει η στενή συνεργασία με τις καναδικές αρχές στην υπόθεση Vivendi/Canal+/Seagram. Κατόπιν της έρευνας αγοράς, η Επιτροπή διαπίστωσε ότι η συγκέντρωση θα επηρέαζε τρεις αγορές, και συγκεκριμένα την αγορά συνδρομητικής τηλεόρασης, την αναδυόμενη πανευρωπαϊκή αγορά πυλών και την αναδυόμενη αγορά on-line μουσικής. Εν τέλει η συγκέντρωση εγκρίθηκε, κατόπιν της δέσμευσης της Vivendi να εκχωρήσει τη συμμετοχή της στη βρετανική συνδρομητική τηλεόραση BSkyB και να παραχωρήσει σε ανταγωνιστές της στον τομέα της συνδρομητικής τηλεόρασης πρόσβαση στις κινηματογραφικές ταινίες της Universal.

2.5. Συμπέρασμα

Η συμφωνία οδήγησε σε σύσφιξη των σχέσεων μεταξύ της Επιτροπής και της Καναδικής Υπηρεσίας Ανταγωνισμού, καθώς και σε προώθηση της αμοιβαίας κατανόησης της πολιτικής ανταγωνισμού που εφαρμόζουν οι δύο πλευρές. Ολοένα και περισσότερες υποθέσεις εξετάζονται από τις δύο αρχές ανταγωνισμού, με αποτέλεσμα να γίνεται φανερή η σημασία της αποφυγής έκδοσης αντικρουόμενων αποφάσεων, αφενός, και του συντονισμού των μέτρων εφαρμογής της νομοθεσίας, αφετέρου, κατά το μέτρο που τούτο θεωρείται αμοιβαία επωφελές από τα μέρη.

ΠΑΡΑΡΤΗΜΑ 1

ΚΟΙΝΟΠΟΙΗΣΕΙΣ ΤΗΣ ΕΥΡΩΠΑΪΚΗΣ ΕΠΙΤΡΟΠΗΣ ΠΡΟΣ ΤΙΣ ΑΡΧΕΣ ΤΩΝ ΗΠΑ 01.01.2000 - 31.12.2000

Υποθέσεις συγκεντρώσεων:

>ΘΕΣΗ ΠIΝΑΚΑ>

Υποθέσεις που δεν αφορούν συγκεντρώσεις [15]:

[15] Λόγω της υποχρέωσης τήρησης της εμπιστευτικότητας ή προστασίας του απορρήτου των υπό εξέλιξη ερευνών, ο κατάλογος περιλαμβάνει μόνο τις έρευνες ή υποθέσεις οι οποίες έχουν δημοσιοποιηθεί.

>ΘΕΣΗ ΠIΝΑΚΑ>

ΠΑΡΑΡΤΗΜΑ 2

ΚΟΙΝΟΠΟΙΗΣΕΙΣ ΤΩΝ ΑΡΧΩΝ ΤΩΝ ΗΠΑ ΠΡΟΣ ΤΗΝ ΕΥΡΩΠΑΪΚΗ ΕΠΙΤΡΟΠΗ - 01.01.2000 - 31.12.2000

Υποθέσεις συγκεντρώσεων [16]

[16] Λόγω της υποχρέωσης τήρησης της εμπιστευτικότητας, ο κατάλογος περιλαμβάνει μόνο τις έρευνες ή υποθέσεις οι οποίες έχουν δημοσιοποιηθεί.

01 Carnival Corp/NCL Holding ASA

02 Chemdal Corp & Chemdal Asia/BASF

03 Transportacion Maritima Mexicana/Stolt-Nielsen Transportation Group (JV)

04 American Home Products Corp/Warner-Lambert Co

05 Deere/Metso & Timberjack & Marsta

06 Dairy Farmers/SODIAAL North America Corp

07 Valmet Corp & Groupe Laperriere and Verreault Inc/Beloit Corp

08 Time Warner Inc/EMI Group plc

09 Alcoa Inc/Reynolds Metals Co

10 Novartis AG/Astra Zeneca plc

11 Boeing Co/Hughes Electronics Corp

12 PE Corp/Third Wave Technologies Inc

13 Lafarge SA/Blue Circle Industries plc

14 Carson Inc/L'Oreal

15 Glaxo Wellcome/SmithKline Beecham

16 Warner Lambert/Pfizer Inc

17 Newbridge Networks Corp/Alcatel

18 Lernout & Hauspie Speech products nv/Dragon Systems Inc

19 Charter plc/Lincoln Electric Holdings Inc

20 National Tobacco Co/Swedich Match

21 Williams plc/Assa Abloy AB

22 AOL/America on Line Inc

23 Lockheed Martin Corp/BAE Systems plc

24 Schlumberger Ltd/Baker Hughes Inc

25 Covisint/General Motors/Ford Motor/Daimler Chrysler/Nissan Motor/Renault/ Oracle/Commerce One (JV)

26 Wesley Jessen VisionCare Inc/Novartis

27 CRH plc & Hanson plc/Pioneer Roofing Tile Inc (JV)

28 BASF/Shell Petroleum NV (JV)

29 Hannaford Bros Supermarkets Co/Food Lion Inc

30 Svedala Industri AB/Metso Oyj

31 Voicestream Wireless Corp/Deutsche Telekom

32 Renault/ Aktiebolaget Volvo

33 Delta Air Lines/Air France

34 Atecs Mannesmann AG/Siemens AG & Robert Bosch GmbH

35 Mallinckrodt Inc/Tyco International Ltd

36 BAE Systems plc/Lockheed Martin Corp

37 Svedala Industri AB/Metso Oyj

38 British Aviation Insurance Group Ltd (BAIG)/Associated Aviation Underwriters

39 Pillsbury Co/Diageo plc/General Mills Inc

40 Svedala Industri AB/Metso Oyj

41 Lesaffre/Red Star Yeast & Products Division of Universal Foods Corp

42 ASM Lithography NV/Silicon Valley Group Inc

43 Egide SA/Industrial Growth Partners/Electronic Protection Products

44 Quantum Corp/Maxtor Corp

45 Reed Elsevier Inc/Harcourt General Inc

46 Electronic foreign exchange (JV)

47 Krupp Werner & Pfleiderer/Georg Fisher & Westdeutsche Landesbank Girozentral

48 Pitt-des-Moines/Chicago Bridge & Iron Co

49 Harcourt/Thomson Corp

Υποθέσεις που δεν αφορούν συγκεντρώσεις [17]

[17] Λόγω της υποχρέωσης τήρησης της εμπιστευτικότητας, ο κατάλογος περιλαμβάνει μόνο τις έρευνες ή υποθέσεις οι οποίες έχουν δημοσιοποιηθεί.

01 Dywidag-Systems International USA Inc

02 Smith International/Schlumberger Ltd

03 Charge Carbone of America Industries Corp

04 -

05 Διεθνείς συμπράξεις στον τομέα των βιταμινών

06 -

07 Sotheby's Holdings Inc

08 -

09 -

ΠΑΡΑΡΤΗΜΑ 3

ΚΟΙΝΟΠΟΙΗΣΕΙΣ ΤΗΣ ΕΥΡΩΠΑΪΚΗΣ ΕΠΙΤΡΟΠΗΣ ΠΡΟΣ ΤΙΣ ΚΑΝΑΔΙΚΕΣ ΑΡΧΕΣ 01.01.2000 - 31.12.2000

01 Υπόθεση αριθ. COMP/M.1841 - CELESTICA/IBM

02 Υπόθεση αριθ. COMP/JV.46 - Callahan Invest/Kabel Nordrhein-Westfalen

03 Υπόθεση αριθ. COMP/M.1908 - Alcatel/Newbridge Networks

04 Υπόθεση αριθ. COMP/M.1968 - Solectron/Nortel

05 Υπόθεση αριθ. COMP/M.2050 - Vivendi/Canal+/Seagram

06 Υπόθεση αριθ. COMP/M.2050 - Vivendi/Canal+/Seagram (εκ νέου κοινοποίηση)

07 Υπόθεση αριθ. COMP/M.2139 - Bombardier/Adtranz

08 Υπόθεση αριθ. COMP/M.2217 - CELECTICA/NEC TECHNOLOGIES UK

09 Υπόθεση αριθ. COMP/JV.50 - Callahan Invest/Kabel Baden-Wόrttemberg

ΠΑΡΑΡΤΗΜΑ 4

ΚΟΙΝΟΠΟΙΗΣΕΙΣ ΤΩΝ ΚΑΝΑΔΙΚΩΝ ΑΡΧΩΝ ΠΡΟΣ ΤΗΝ ΕΥΡΩΠΑΪΚΗ ΕΠΙΤΡΟΠΗ - 01.01.2000 - 31.12.2000

Οι 10 κοινοποιηθείσες υποθέσεις δεν μπορούν να αναφερθούν ρητά, καθότι δεν έχουν ολοκληρωθεί και διενεργείται απόρρητη έρευνα βάσει του νόμου περί ανταγωνισμού.